62020CO0264_INF
Domstolens kendelse (Niende Afdeling) af 14. januar 2021 –Airhelp
(Sag C-264/20)
»Præjudiciel forelæggelse – artikel 99 i Domstolens procesreglement – luftbefordring – forordning (EU) nr. 261/2004 – artikel 5, stk. 3 – ret til kompensation i tilfælde af aflysning eller lange forsinkelser – begrebet »usædvanlige omstændigheder« – uforudsete fejl, der kan påvirke flysikkerheden – kollision med en fremmed genstand – skade på et fly ved flytning af et andet fly – begrebet »forholdsregler, der med rimelighed kunne træffes« for at afhjælpe en usædvanlig omstændighed eller følgerne af en sådan omstændighed – omlægning af rejsen«
1.
Transport – lufttransport – forordning nr. 261/2004 – kompensation og bistand til luftfartspassagerer – aflysninger og lange forsinkelser – fritagelse for forpligtelsen til at betale kompensation – betingelse – usædvanlige omstændigheder – begreb – beskadigelse af et fly ved flytning af et andet fly – omfattet
(Europa-Parlamentets og Rådets forordning nr. 261/2004, 14. og 15. betragtning og art. 5, stk. 3, og art. 7)
(jf. præmis 19-26 og konkl. 1)
2.
Transport – lufttransport – forordning nr. 261/2004 – kompensation og bistand til luftfartspassagerer – aflysninger og lange forsinkelser – fritagelse for forpligtelsen til at betale kompensation – betingelse – usædvanlige omstændigheder – rimelige foranstaltninger truffet af transportøren for at undgå annullation eller lang forsinkelse – omlægning af en passagers rejse – betingelser – den nationale rets afgørelse
(Europa-Parlamentets og Rådets forordning nr. 261/2004, 1., 12.-15. betragtning og art. 5, stk. 1 og 3, og art. 7)
(jf. præmis 28-33 og konkl. 2)
Konklusion
1)
Artikel 5, stk. 3, i Europa-Parlamentets og Rådets forordning (EF) nr. 261/2004 af 11. februar 2004 om fælles bestemmelser om kompensation og bistand til luftfartspassagerer ved boardingafvisning og ved aflysning eller lange forsinkelser og om ophævelse af forordning (EØF) nr. 295/91 skal fortolkes således, at en kollision mellem et højderor på et fly, der befinder sig på sin standplads, og halefinnen på et fly tilhørende et andet luftfartsselskab, som skyldes flytningen af sidstnævnte, er omfattet af begrebet »usædvanlige omstændigheder« i denne bestemmelses forstand.
2)
Artikel 5, stk. 1, litra c), i forordning nr. 261/2004 skal fortolkes således, at i tilfælde af annullation af den oprindelige flyvning som følge af en usædvanlig omstændighed udgør den omstændighed, at et luftfartsselskab omlægger en passagers rejse således, at denne ankommer til sin endelige destination dagen efter den oprindeligt planlagte, en »forholdsregel, der med rimelighed kunne træffes«, som fritager dette luftfartsselskab for den forpligtelse til at betale kompensation, der er fastsat i denne forordnings artikel 5, stk. 1, litra c), og artikel 7, stk. 1, medmindre der ikke var andre muligheder for at foretage en direkte eller indirekte omlægning af rejsen med en flyafgang, som gennemføres af luftfartsselskabet selv eller af et hvilket som helst andet luftfartsselskab, og som ankommer mindre forsinket end med det berørte luftfartsselskabs næste flyafgang, eller medmindre gennemførelsen af en sådan omlægning af rejsen ville være urimeligt belastende for virksomheden på det pågældende tidspunkt, hvilket det tilkommer den forelæggende ret at efterprøve.